DECRETO 115/2005, do 28 de abril, polo que se declara a urxente ocupación, para efectos de expropiación forzosa, polo Concello de Foz, dos bens e dereitos necesarios para a realización das obras do proxecto de recuperación e rexeneración do bordo litoral da praia de Caosa e acondicionamento da desembocadura do río Ouro.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 16/05/2005

O Concello de Foz, en sesión que tivo lugar o día dous de abril de dous mil catro, aprobou o proxecto de recuperación e rexeneración do bordo litoral da praia de Caosa e acondicionamento da desembocadura do río Ouro e, na sesión do tres de decembro de dous mil catro, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Este expediente tivo entrada na Consellería de Xustiza, Interior e Administración Local e solicitados informes á Dirección Xeral de Urbanismo da Consellería de Política Territorial, Obras Públicas e Vivenda, á Consellería de Medio Ambiente e á Dirección Xeral de Recursos Mariños da Consellería de Pesca e Asuntos Marítimos, estes foron emitidos favorablemente.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala o concello, a actuación consiste na recuperación e rexeneración de zonas degradadas ambientalmente, por recibir tanto as augas pluviais como as do mar, e permanecer estancadas, o que produce danos no ambiente, e incluso riscos de salubridade á poboación, ademais de malos olores; ordénase con estas obras unha zona que está en pésimas condicións de salubridade, como xa se indicou, e de limpeza en xeral. Así mesmo, tendo en conta
que o mar lle gaña terreo á terra continuamente, con este proxecto recupérase esta.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do día vinte e oito de abril de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello de Foz, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución con carácter específico das obras do proxecto de recuperación e rexeneración do bordo litoral da praia de Caosa e acondicionamento da desembocadura do río Ouro, debendo, se é o caso, unha vez ocupados os terreos necesarios, obter as autorizacións que sexan necesarias dos organismos competentes, con carácter previo ao inicio das obras.
Santiago de Compostela, vinte e oito de abril de dous mil cinco.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración
Local